En 28-årig nordjysk mand blev fremstillet onsdag eftermiddag klokken 15 i et grundlovsforhør ved Retten i Aalborg. Han er sigtet for i påsken, tidligt den 4. april, at have forøvet hærværk mod den jødiske kirkegård ved krydset mellem Sankt Jørgens Gade og Hasserisgade i Aalborg.
 i Aalborg. Det oplyser anklager ved Nordjyllands Politi Stine Eriksen. Hun fortæller, at der ligger en omfattende efterforskning til grund bag anholdelsen af den 28-årige mand. Han sigtes for overtrædelse af racismeparagraffen samt for at udøve hærværk. I forbindelse med hærværket ved den jødiske kirkegård var der kastet rød maling på muren, to dukker overmalet med rød maling var smidt ind på kirkegården og fortorvet, og der var sat flyers op på muren med antisemitisk tekst med Nordfront angivet som afsender. Nordfront er en højreradikal organisation, der er kendt af politiet for diverse aktioner, også i Nordjylland. Den 28-årige mand, der sættes i forbindelse med hærværket mod den jødiske kirkegård, blev anholdt i går klokken 20.50 - Hærværk af politisk karakter, rettet mod bestemte grupper i samfundet, er fuldstændig uacceptabelt – derfor er jeg tilfreds med, at vi har fået anholdt en mistænkt i sagen, siger politikommissær Henrik Staal fra Nordjyllands Politi. Politiet vil af hensynet til den videre efterforskning i sagen begære dørlukning i forbindelse med dagens grundlovsforhør. Efter dagens grundlovsforhør blev den 28-årige mand varetægtsfængslet i fire uger.

Referat:
Omfattende efterforskning har ført til anholdelse i sag om racisme og hærværk.